Η  **Ρέιντζερς ΦΚ**  (καταλανικά: *Ranger's Fútbol Club* ) είναι ποδοσφαιρικό σωματείο τής Ανδόρρας που εδρεύει στην πρωτεύουσα Ανδόρρα λα Βέγια. Επίσημα ονομάζεται επί του παρόντος Κονστρουκτιόνς Μπουιγκουές Ρέιντζερς ΦΚ (καταλανικά: *Construccions Buigues Ranger's F.C* ), λόγω χορηγίας της ομώνυμης κατασκευαστικής εταιρείας. Ο σύλλογος ιδρύθηκε το 1981 και θα αγωνίζεται από την περίοδο 2011/12 στην πρώτη κατηγορία τού πρωταθλήματος ποδοσφαίρου τής Ανδόρας, την Πριμέρα Ντιβιζιό, καθώς εξασφάλισε τη χρονιά 2010/11 την πρόκριση από τη δεύτερη κατηγορία Σεγκόνα Ντιβιζιό. Το γήπεδο της ομάδας είναι το Καμπ ντ' Εσπόρτς ντ' Αϊζοβάλ χωρητικότητας 1.800 θεατών.

Ονομασίες
---------

* 1981: Δημιουργία τής ομάδας με την ονομασία Ρέιντζερς ΦΚ ( *Ranger's FC* )
* 2003: Μετονομασία σε Ρέιντζερς ΦΚ Πιτσερία Βενέτσια (*Ranger's FC Pizzeria Venecia*) λόγω χορηγού
* 2006: Μετονομασία σε Κονστρουκτιόνς Μπουιγκουές Ρέιντζερς ΦΚ ( *Construccions Buigues Ranger's F.C* ) λόγω χορηγού

Ιστορία
-------

Παρόλο που η  **Ρέιντζερς ΦΚ** ιδρύθηκε το 1981 συμμετέχει στο Πρωτάθλημα ποδοσφαίρου Ανδόρρας μόλις από το 1999. Μετά από δύο χρόνια στη δεύτερη κατηγορία Σεγκόνα Ντιβιζιό, η ομάδα καταφέρνει την πρόκριση στην Πριμέρα Ντιβιζιό την περίοδο 2001/02. 

Το 2005 θα κάνει το ντεμπούτο της σε ευρωπαϊκή διοργάνωση συμμετέχοντας στον πρώτο γύρο του Κυπέλλου Ιντερτότο όπου αποκλείστηκε με μία ισοπαλία και μία ήττα από την αυστριακή  ΣΚ Στουρμ Γκράτς. 

Το 2006 θα κατακτήσει για πρώτη φορά το πρωτάθλημα και έτσι θα συμμετάσχει και για πρώτη φορά στο Κύπελλο ΟΥΕΦΑ όπου αποκλείστηκε στον πρώτο προκριματικό γύρο με δύο ήττες από την βοσνιακή  Φ.Κ. Σαράγεβο. 

Κερδίζοντας το 2007 εκ νέου το πρωτάθλημα και σε συνδυασμό με την αναδιοργάνωση των ευρωπαϊκών διαγωνισμών της UEFA, η Ρέιντζερς ΦΚ θα γράψει ιστορία καθώς θα είναι η πρώτη ομάδα της Ανδόρρας που θα συμμετάσχει στο ΟΥΕΦΑ Τσάμπιονς Λιγκ. Και εκεί όμως θα αποκλειστεί στον πρώτο προκριματικό γύρο με δύο ήττες, αυτή τη φορά από τη μολδαβική  ΦΚ Σερίφ Τιρασπόλ.

Την περίοδο 2008/09 η ομάδα εκπλήσσει καθώς υποβιβάζεται στη δεύτερη κατηγορία. Σε 20 αγωνιστικές τερμάτισε με διαφορά τερμάτων 26-100 κερδίζοντας μόνο μία παρτίδα και έχοντας χάσει τις υπόλοιπες 19! 

Την περίοδο 2010/11 θα τερματίσει δεύτερη της Σεγκόνα Ντιβιζιό. Καθώς η πρωταθλήτρια ΦΚ Λουζιτάνος Β δεν επιτρεπόταν σαν μια δεύτερη ομάδα να ανέβει στην Πριμέρα Ντιβιζιό, ακολούθησε η πρώτη επιλαχούσα Ρέιντζερς ΦΚ. Έτσι η ομάδα απέφυγε τη διαδικασία των πλέι οφς για την άνοδο. 

Το 2006 θα φτάσει για πρώτη φορά στον τελικό του Κόπα Κονστιτουθιό (Κύπελλο ποδοσφαίρου Ανδόρρας) όπου θα χάσει στα πέναλτυ 5-3 από τη ΦΚ Σάντα Κολόμα. 

Επίσης το 2006 θα κατακτήσει για πρώτη φορά το Σουπερκόπα Ανδορράνα (Σούπερ κύπελλο Ανδόρρας) με νίκη έπειτα από παράταση επί της ΦΚ Σάντα Κολόμα. 

Την περίοδο 2006/07 και 2007/08 συμμετείχε και η δεύτερη ομάδα  **Ρέιντζερς ΦΚ Β** στη δεύτερη κατηγορία ποδοσφαίρου τής Ανδόρρας. 

### Πρόσφατο ιστορικό

| Περίοδο | Κατηγορία | Θέση | Κύπελλο | Ευρωπαϊκές συμμετοχές |
| --- | --- | --- | --- | --- |
| 2001/02 | Πριμέρα Ντιβιζιό (Α’) | 4η | Προημιτελική φάση | *χωρίς συμμετοχή* |
| 2002/03 | Πριμέρα Ντιβιζιό (Α’) | 7η | Δεύτερος προκριματικός γύρος | *χωρίς συμμετοχή* |
| 2003/04 | Πριμέρα Ντιβιζιό (Α’) | 3η | Ημιτελική φάση | *χωρίς συμμετοχή* |
| 2004/05 | Πριμέρα Ντιβιζιό (Α’) | 2η | Ημιτελική φάση |  Κύπελλο Ιντερτότο | 1ος γύρος |
| 2005/06 | Πριμέρα Ντιβιζιό (Α’) | **1η** | Τελικός | *χωρίς συμμετοχή* |
| 2006/07 | Πριμέρα Ντιβιζιό (Α’) | **1η** | Ημιτελική φάση |  Κύπελλο ΟΥΕΦΑ | 1ος προκριματικός γύρος |
| 2007/08 | Πριμέρα Ντιβιζιό (Α’) | 2η | Ημιτελική φάση |  ΟΥΕΦΑ Τσάμπιονς Λιγκ | 1ος προκριματικός γύρος |
| 2008/09 | Πριμέρα Ντιβιζιό (Α’) | 8η | Δεύτερος προκριματικός γύρος | *χωρίς συμμετοχή* |
| 2009/10 | Σεγκόνα Ντιβιζιό (Β’) | 5η | Πρώτος προκριματικός γύρος | *χωρίς συμμετοχή* |
| 2010/11 | Σεγκόνα Ντιβιζιό (Β’) | 2η | Προημιτελική φάση | *χωρίς συμμετοχή* |

### Τίτλοι

* **Πρωτάθλημα ποδοσφαίρου Ανδόρρας (2)**: 2006, 2007
* **Σουπερκόπα Ανδορράνα (1)**:2006

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

Αρχείο ποδοσφαιρικών στατιστικών στο RSSSF

Σελίδα του συλλόγου στην ιστοσελίδα της ποδοσφαιρικής ομοσπονδίας